Suomi on arvoiltaan ja asenteiltaan lähempänä katolisen Euroopan maita kuten Ranskaa ja Belgiaa kuin pohjoismaisia naapureitaan, selviää laajasta amerikkalaistutkimuksesta.

Yhteiskuntaopin professorit Ronald Inglehart ja Christian Welzel sijoittivat laajassa arvo- ja asennetutkimuksessa 100 maailman maata kulttuurikartalle laajan kyselytutkimuksen perusteella.

Sijoitettaessa maailman eri maat kartalle arvojen perusteella paljastuu, että Suomi on arvoiltaan lähimpänä katolista Belgiaa ja Ranskaa kuin muita Pohjoismaita.

Ruotsi on selvästi omassa yksinäisyydessään kartan oikeassa yläkulmassa, mikä tarkoittaa, että ruotsalaiset korostavat järkeen perustuvia maallisia arvoja sekä itsensä toteuttamisen mahdollisuutta eli kiteytetysti Ruotsi paljastuu kartalla maailman liberaaleimmaksi maaksi. Myös Norja ja Tanska ovat arvoiltaan Suomea liberaalimpia ja maallistuneempia maita. Suomessa arvostetaan jopa Saksaa enemmän perinteisiä arvoja.

Kartassa on kaksi akselia, joista pystyakseli mittaa traditionaalisuutta ja toinen akseli itsensä toteuttamista. Mitä alemmassa pystyakselilla liikutaan, sitä enemmän maassa on valloillaan perinteiset arvot. Toisessa ääripäässä ovat sekulaaris-rationaaliset arvot eli maallistuneet (ei-uskonnolliset) ja järkeen perustuvat arvot. Vaaka-akselilla vasemmalla ovat selviytymiseen liittyvät arvot ja oikealla itsensä toteuttamiseen liittyvät arvot.

Perinteiset arvot tarkoittavat korostavat uskonnon merkitystä, vanhempien ja lasten välistä suhdetta ja auktoriteettia. Perinteisiä arvoja kunnioittavat ihmiset vastustavat avioeroa, aborttia, eutanasiaa ja itsemurhaa. Näissä yhteiskunnissa korostetaan myös nationalismia ja kansallisylpeyttä. Sekulaaris-rationaaliset yhteiskunnat korostavat päinvastaisia, liberaaleja arvoja.

Vaaka-akselilla selviytymiseen liittyvät arvot korostavat taloudellista ja fyysistä turvallisuutta ja ne liittyvät luottamuksen ja suvaitsevaisuuden alhaiseen tasoon. Sen sijaan itsensä toteuttamisen arvot korostavat ympäristönsuojelua, sukupuolten välisen tasa-arvon edistämistä sekä ulkomaalisiin ja seksuaalisiin vähemmistöihin kohdistuvaa suvaitsevaisuutta.

Kauimpana Ruotsista on islamilainen maailma. Vahvasti perinteisiä arvoja kannattavia alueita ovat myös Afrikka ja latinalainen Amerikka. Vahvasti selviytymiseen liittyviä arvoja korostavia alueita ovat islamilaisen maailman lisäksi ortodoksinen maailma eli slaavilaiset maat sekä Kauko-Itä. Englanninkielinen maailma sen sijaan korostaa kohtuullisella tasolla perinteisiä arvoja, mutta korostaa vahvimmin kaikista alueista itsensä toteuttamisen arvoja.

Tutkimus perustuu World Values Survey -kyselytutkimukseen, jolla on kerätty vuodesta 1981 lähtien ihmisten uskomuksiin ja arvoihin liittyviä vastauksia lähes 400 000 vastaajalta 100 eri maasta. Inglehartin ja Welzelin tutkimuksessa on käytetty dataa vuosilta 1995-2009. Uusi vuosia 2010-2014 koskeva data on parhaillaan valmistelussa julkaistavaksi.